RÅDETS FORORDNING (EF) Nr. 2474/95 af 23. oktober 1995 om ændring af forordning (EF) nr. 1015/94 om indførelse af en endelig antidumpingtold på importen af fjernsynskamerasystemer med oprindelse i Japan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (2), særlig artikel 14,

under henvisning til forslag forelagt af Kommissionen efter konsultation i det rådgivende udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 1015/94 (3) en endelig antidumpingtold på importen af fjernsynskamerasystemer med oprindelse i Japan.

(2) Rådet undtog udtrykkeligt de professionelle kameraer, der er opført i bilaget til nævnte forordning (i det følgende benævnt »bilaget«) fra anvendelsesområdet for antidumpingtolden; det drejer sig om professionelle kameraer fra den bedste del af markedet, som i teknisk henseende falder ind under varebeskrivelsen i artikel 1, stk. 2, i forordning (EF) nr. 1015/94, men som ikke kan betegnes som kameraer til transmissionsformål.

B. FORNYET PROCEDURE

(3) Siden tilkendegav flere eksportører over for Kommissionen, at de havde til hensigt at indføre nye professionelle kameramodeller på EF-markedet, samt at disse modeller efter deres opfattelse burde medtages på listen i bilaget over kameramodeller, der er undtaget fra antidumpingtolden.

(4) Den japanske producent Ikegami meddelte, at selskabet ville introducere et kamera til transmissionsformål (HK-466/P) på EF-markedet; der er tale om et kamera med fire sensorer (CCD-elementer) i stedet for 3-CCD-elementer som anført i varebeskrivelsen for kameraer til transmissionsformål i artikel 1, stk. 2, i forordning (EF) nr. 1015/94. De klagende fællesskabsproducenter (i det følgende benævnt »EF-erhvervsgrenen«) anmodede om, at dette kamera blev henført under anvendelsesområdet for antidumpingtolden, idet de hævdede, at der var tale om samme vare, og fremlagde tekniske specifikationer.

(5) Kommissionen indledte en fornyet undersøgelse af forordning (EF) nr. 1015/94 i juni 1994 og begrænsede den til spørgsmålet, om de nye varer er omfattet af denne procedure.

C. RESULTATERNE AF DEN FORNYEDE UNDERSØGELSE

a) Afløsere eller nye modeller

(6) Kommissionen underrettede alle de berørte parter om muligheden for at anmode om at få indføjet nye eller afløsende modeller i bilaget.

(7) Følgende selskaber indgav anmodninger vedrørende de nedenfor anførte nye og afløsende modeller og fremlagde de relevante tekniske oplysninger.

Afløsere for tidligere modeller:

i) Hitachi

- HV-C20 kamerahoved og HV-C20M delmodel

- Z-ONE-D kamerahoved og delmodel (A), (B) og (C)

- RU-Z2, RC-Z1, RC-Z11, RC-Z2, RC-Z21 styringsenheder

- CA-Z1, CA-Z2, CA-Z1SJ, CA-Z1SP, CA-Z1M, CA-Z1M2, CA-Z1HB, CA-C10, CA-C10SP, CA-C10SJA, CA-C10M, CA-C10B adaptorer

- GM-50 (A) søger.

ii) Ikegami

- HC-390 kamerahoved

- VF 15-39 søger

- CA-390 adaptor.

iii) JVC

- KY-27CECH kamerahoved

- RM-P270EG styringsenhed.

iv) Matsushita

- WU-F-565HE kamerahoved

- WV-VF42E søger

- WV-RC550/G og WV-RC550/B fjernstyringsenheder.

v) Sony

- en gruppe (DXC-637P) af kamerahoveder med følgende konfigurationer: DXC-637PK, DXC-637PL, DXC-637PH, PVW-637PK og PVW-637PL

- DXF-601CE, DXF-40BCE og DXF-50BCE søger.

Nye modeller:

vi) JVC

- KH-100U kamerahoved; det skal anvendes i et lukket kredsløb (som i auditorier, udstillingshaller, teatre osv.). Kameraet bygger på den japanske standard for højopløsnings-tv (Hi-Vision) og kan således ikke anvendes med den nuværende europæiske transmissionsstandard (PAL/SECAM).

(8) Kommissionen sendte den berørte EF-erhvervsgren tekniske detaljer vedrørende alle ovennævnte modeller og bad den fremsætte bemærkninger til tariferingen som professionelle kameraer.

EF-erhvervsgrenen bekræftede, at alle de i betragtning nr. 7 nævnte modeller enten er afløsere for professionelle kameramodeller, som allerede var undtaget fra antidumpingtolden, eller nye professionelle kameramodeller.

(9) Kommissionen gennemførte en teknisk undersøgelse, som for de afløsende modeller omfattede en fysisk sammenligning med de tidligere modeller. På grundlag af denne tekniske undersøgelse og bemærkningerne fra de interesserede parter konkluderede den, at alle modeller, der er angivet i betragtning nr. 7, enten er professionelle kameraer og beslægtet udstyr, som erstatter modeller, der tidligere var opført i bilaget, eller gør disse tidssvarende, eller det er nye modeller af professionelle kameraer. De bør derfor undtages fra antidumpingtolden, og bilaget bør ændres i overensstemmelse hermed.

b) 4-CCD-kameraer

(10) Kommissionen anmodede Ikegami om at give oplysninger om selskabets nye 4-CCD-kameraer og fremsætte bemærkninger til EF-erhvervsgrenens anmodning. Ikegami forelagde tekniske detaljer og forklaringer vedrørende 4-CCD-kameraet. På dette grundlag blev alle interesserede parter anmodet om at komme med bemærkninger.

Ikegamis holdning

(11) Rent formelt gjorde Ikegami gældende, at 4-CCD-kameraet ikke er omfattet af antidumpingproceduren, da der ikke blev indgivet klage vedrørende dette apparat, og det ikke var inddraget i undersøgelsen på det pågældende tidspunkt. Forordning (EF) nr. 1015/94 vedrører kun kamerahoveder med 3 sensorer. Ikegami hævdede yderligere, at en fornyet undersøgelse måske ikke ville ændre anvendelsesområdet for proceduren som defineret i meddelelsen om indledning af en procedure og i forordningerne om midlertidig og endelig told.

(12) Med hensyn til de tekniske aspekter hævdede Ikegami, at 4-CCD-kameraet ikke er samme vare som 3-CCD-kameraer, da der er anvendt en helt ny teknologi. To af CCD'erne skal opfange billedets grønne farver. Ikegami forelagde et memorandum, hvoraf det fremgår, at videnskabelig forskning vedrørende anvendelse af 2-CCD-elementer til den grønne kanal allerede startede i 1991, og selskabet hævdede, at dette er en teknisk udvikling, som var under overvejelse allerede inden antidumpingtolden blev indført, og som derfor ikke er forbundet med anvendelsen af den indførte told.

Ikegami påpegede, at 4-CCD-systemet giver en række fordele i forhold til 3-CCD-kameraer:

- højere billedopløsning på hele skærmen

- bedre modulation

- større dynamikområde

- mindre forvrængning (aliasing)

- reduktion af linsernes farveforvrængning.

(13) Fra et markedssynspunkt hævdede Ikegami, at 4-CCD-kameraer danner et særskilt markedssegment, da det er det eneste produkt, der er optimeret til 16:9 PAL-Plus produktion, og at der skabes et nyt markedssegment med introduktionen af det nye HK-466/P. Ikegami konkluderede, at salget af denne vare ikke kan påføre EF-erhvervsgrenen skade med hensyn til 3-CCD-kameraer.

Bemærkninger fra andre eksportører

(14) Kun en eksportør fremsatte bemærkninger og erklærede, at de nye 4-CCD-kameraer ikke repræsenterer nogen væsentlig ændring i forhold til 3-CCD-kameraer, og at alle komponenter er identiske, bortset fra 4-CCD-kamerahovedet, som indeholder visse nye dele; denne eksportør mente, at varen derfor kan anses for at være samme vare som 3-CCD-systemer.

Bemærkninger fra EF-erhvervsgrenen

(15) Med hensyn til de tekniske aspekter erklærede EF-erhvervsgrenen, at tilføjelsen af en CCD ikke havde nogen særlig indflydelse på varens karakter, nemlig et kamera til transmissionsformål. De bekræftede, at den dobbelte CCD, der bygger på en halv pixel forskydning, kun er en mellemløsning og en måde, hvorpå de teknologiske problemer midlertidigt kan overvindes. 4-CCD-teknologien repræsenterer måske en forbedring for Ikegami med hensyn til deres kameraers funktion, men ikke for hele markedet. En anden metode kendt som Dynamic Pixel Management (DPM) blev nævnt som en måde, hvorpå samme resultater kunne opnås med hensyn til vertikale/horisontale opløsninger.

(16) Set i markedsperspektiv vurderede EF-erhvervsgrenen, at 4-CCD'er ikke ville skabe et særskilt markedssegment, da det ville være rettet mod samme brugere som de nuværende 3-CCD kameraer. Den konkluderer, at 4-CCD kameraet ikke er en ny vare, og at det heller ikke skaber et nyt markedssegment. Følgelig bør det høre ind under anvendelsesområdet for forordning (EF) nr. 1015/94.

Konklusioner

(17) Formelt set henviste varebeskrivelsen i artikel 1, stk. 2, i forordning (EF) nr. 1015/94 kun til 3-CCD-kameraer for at skelne mellem de varer, der er omfattet af proceduren, og 1-CCD-kameraer (camcordere), som er undtaget fra proceduren. 4-CCD-kameraer hører imidlertid til i den eneste berørte varekategori og ville udtrykkeligt være blevet angivet i beskrivelsen af den vare, der var omfattet af undersøgelsen, hvis deres eksistens havde været kendt dengang. Det er derfor ikke et spørgsmål om at udvide anvendelsesområdet for proceduren, men blot om at tydeliggøre varebeskrivelsen.

(18) Teknisk set er 4-CCD-kameraet samme vare. Ikegamis nye 4-CCD-kamera tilbyder samme funktioner som 3-CCD-kamerasystemet, da tilføjelsen af en CCD ikke bibringer nogen væsentlig ændring i den anvendte teknologi i 3-CCD-kameraer. Det kan derfor konkluderes, at 4-CCD-kameraet kun er en mulig teknisk løsning, der må betragtes som en »intern« udvikling, som er udviklet af en konkurrent for at kunne tage kampen op mod stigende konkurrence og kompliceret teknik på markedet for kameraer.

(19) Fra et markedssynspunkt er 4-CCD-kameraer ikke rettet mod et særskilt nyt markedssegment, da det er en vare til transmissionsformål, som kan forventes at blive købt af samme brugere, som nu anvender 3-CCD-kameraer til transmissionsformål.

(20) Af de ovenfor anførte grunde bør den indførte antidumpingtold gælde for 4-CCD-kameraer. Forordning (EF) nr. 1015/94 bør derfor ændres i overensstemmelse hermed.

(21) Da rækkevidden af den fornyede undersøgelse er blevet begrænset til spørgsmålet om tariferingen af den nye vare, berører konklusionen af denne fornyede undersøgelse ikke fastsættelsen af datoen for udløbet af gyldighedsperioden for forordning (EF) nr. 1015/94 i henhold til artikel 15, stk. 1, i forordning (EØF) nr. 2423/88 -

UDSTEDT FØLGENDE FORORDNING:

Artikel 1

Forordning (EF) nr. 1015/94 ændres således:

1) I indledningen til artikel 1, stk. 2, litra a), ændres i første linje »tre« til »tre eller flere«.

2) Bilaget affattes som angivet i bilaget til nærværende forordning.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Artikel 1, nr. 2, anvendes fra den 1. maj 1994.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 23. oktober 1995.

På Rådets vegne

P. SOLBES MIRA

Formand

(1) EFT nr. L 349 af 31. 12. 1994, s. 1. Forordningen er senest ændret ved forordning (EF) nr. 1251/95 (EFT nr. L 122 af 2. 6. 1995, s. 1).

(2) EFT nr. L 209 af 2. 8. 1988, s. 1. Forordningen er senest ændret ved forordning (EF) nr. 522/94 (EFT nr. L 66 af 10. 3. 1994, s. 10).

(3) EFT nr. L 111 af 30. 4. 1994, s. 106.

BILAG

>TABELPOSITION>